Poliția confirmă că Primăria lui Firea nu i-a cerut aprobarea legală pentru târgul de Crăciun din Piața Victoriei! Brigada Rutieră a răspuns unei cereri a Gazetei Sporturilor: Primăria nu a respectat legea

joi, 28 decembrie 2017, 12:04

UPDATE: Poliția și Primăria nu mai știu cum să se scoată și vin cu explicații de râsul lumii!

De regulă, nu comentăm precizările instituțiilor publice. Le consemnăm integral, fără interpretări.

Acum însă e prea de tot.

La multe ore după apariția articolului, Primăria și Poliția Capitalei vin cu explicații suplimentare. Și plonjează în ridicol.

Instituțiile recunosc că e adevărat că Primăria nu a avut aviz de la Brigada Rutieră pentru târgul de Crăciun din Piața Victoriei.

Dar, pretind cele două părți, nu era nevoie decât din 5 decembrie de aprobare, nu din 2 decembrie, pentru că în cele trei zile s-ar fi făcut doar amenajarea.

Unde scrie la lege ce pretinde Poliția? Nicăieri, evident.

Târgul începea din 2 decembrie și punct.

Nici nu poate prevede legea așa ceva, pentru că evident că orice organizator de eveniment ia o aprobare unică a spațiului în aer liber, omogenă pentru întreaga perioadă, indiferent că montează, demontează sau face spectacolul.

Adăugirile instituțiilor conduse de Gabi Firea și Carmen Dan sunt, pur și simplu, o formă de lașitate și de neasumare.

Chiar logica elementară râde de aceste încercări tardive de a mistifica realitatea.

Să acceptăm, pentru o secundă, că e adevărat ce spun.

Și să facem o reducere la absurd.

Imaginați-vă că dacă ar fi adevărat ce pretind Primăria și Poliția, atunci se montau scena și căsuțele tradiționale între 2 și 5 decembrie și ce făceau dacă nu luau apoi aprobare de a Brigada Rutieră?

Le demontau?

Asta lăsînd la o parte că azi Poliția a fost întrebată explicit de Gazetă dacă e obligatoriu ca Primăria Capitalei să fi cerut aprobare și ni s-a spus că era obligatoriu.

Au stat 23 de zile ca să răspundă la o întrebare simplă. Poate uită lumea.

Le-a ieșit rău că e clar că Primăria nu a respectat legea.

Acum, Gabi Firea și Carmen Dan vin cu varianta că era obligatoriu, dar numai după 5 decembrie, iar din 2 în 5, nu. Judecați singuri dacă e un răspuns care stă în picioare.

Găsiți textele integrale ale Primăriei și ale Poliției Capitalei la finalul articolului.

de Mirela Neag și Cătălin Tolontan

Primăria Capitalei, ”în calitate de organizator al Târgului de sărbători – festivalul de colinde și obiceiuri de iarnă nu a depus documentele necesare în vederea obținerii avizului Brigăzii Rutiere”, scrie în răspunsul pe care Poliția Capitalei l-a trimis ieri Gazetei Sporturilor.

Pe 4 decembrie, după incidentele dintre protestatarii din Piața Victoriei și angajații Primăriei, ziarul a solicitat Poliției să spună dacă ideea Gabrielei Firea avea avizele legale.

La finalul lui noiembrie, Gabi Firea a decis ca în Piața Victoriei să aibă loc un târg de Crăciun, cu loc de concerte.

Pe 2 decembrie, dimineața, oamenii care protestează acolo s-au opus în momentul montării scenei.

Au avut loc frecușuri între reprezentanți ai Primăriei și câțiva manifestanți.

S-a ajuns și la violențe între civili.

Gabi Firea a anunța că renunță la idee, dar a prezentat tot ce s-a întâmplat în piață drept ”o încălcare a legii din partea unor oameni violenți”.

Practic, primarul general a deplâns faptul că legea nu se poate aplica în buricul Capitalei.

Mai mulți colegi din PSD ai Gabrielei Firea au cerut socoteală Ministerului de Interne pentru ceea ce ei au considerat toleranță la sfidarea legii.

”Putem marca începutul unei perioade în care Constituția și legile țării sunt călcate în picioare” Gabi Firea, 2 decembrie 2017

Ieri, 27 decembrie 2017, Poliția Capitalei a răspuns la cererea Gazetei din 4 decembrie.

Primăria e prima care nu a respectat legea!

Pentru un târg organizat într-una dintre cele mai mari intersecții din Capitală era obligatoriu prin lege ca Primăria să solicite avizul Brigăzii Rutiere a poliției.

În afară de comisia de organizare de la Primărie, unde participă și un reprezentant de la ”Rutieră”, e nevoie de un aviz separat al Poliției.

De altfel, încă de la început au fost nedumeriri exprimate public: cum de au dat cei de la Circulație voie să se facă un târg într-o zonă unde accesul pietonilor era problematic, dacă nu chiar riscant?

Răspunsul e că poliția n-a dat avizul.

De altfel, din lămuririle detaliate pe care Poliția Capitalei le-a oferit ziarului după ce a răspuns în scris, rezultă clar două lucruri pe care le susține Brigada Rutieră:

Primăria era obligată prin lege să primească avizul poliției, în caz contrar târgul nefiind organizat. Primăria nici măcar nu a cerut acordul.

E cel puțin a doua oară într-o perioadă scurtă când Primăria nu își aplică sieși exact ceea ce pretinde altora: legea.

Prima oară, Gazeta a publicat pe 24 noiembrie informația potrivit căreia Gabi Firea a mutat angajații în actualul sediu refăcut al PMB fără un aviz de recepție a clădirii.

Primăria nu a negat informația, dar a spus că ”a îndeplinit toate normele legale”.

La câteva zile după informația din ziar, într-un proces silențios și fără să comunice nimic publicului, Primăria a făcut recepția clădirii!

Însă, chiar atunci, aceiași angajați ai PMB se pregăteau pentru a monta Târgul de Crăciun în Piața Victoriei.

O făceau, spune oficial Poliția Capitalei, fără a respecta legea.

UPDATE: Precizările biroului de presă al Primăriei București, primite în această seară la redacție:

„Targul dedicat Sarbatorilor de Iarna, care urma sa fie organizat in Piata Victoriei, a urmat procedura legala de avizare impusa de legislatia in vigoare pentru astfel de evenimente. Mai exact, intr-o prima faza, propunerea organizarii evenimentului a fost inaintata Comisiei pentru organizarea si desfasurarea adunarilor publice din cadrul PMB, comisie din care fac parte toate institutiile cu responsabilitati in asiguarea ordinii si linistii publice, inclusiv Brigada Rutiera. Facem precizarea ca evenimentul a primit avizul comisiei, protocolul fiind semnat inclusiv de reprezentantul Brigazii Rutiere.

Conform protocolului, pentru restrictiile de trafic, organizatorul, adica Primaria Municipiului Bucuresti, urma sa obtina avizele Comisiei Tehnice de Circulatie din cadrul Pmb si avizul Brigazii Rutiere. Mentionam ca avizele de la Comisia Tehnica de Circulatie, comisie din care face parte si un reprezentant al Brigazii Rutiere, au fost obtinute. In ceea ce priveste avizul Brigazii Rutiere, organizatorul nu a mai facut demersurile pentru obtinerea acestuia intrucat evenimentul a fost anulat.

Precizam ca lucrarile de amenajare incepute nu au presupus restrictii de trafic”.

UPDATE: Comunicatul Poliției Capitalei: